AlexejDobrolubov/national_council_slovak_2010 huggingface dataset:
15. schôdza NR SR - 10.deň - B. popoludní
Dátum: 2024-06-26
Poslanec: Michelko, Roman (SNS)
Druh vystúpenia: Vystúpenie s faktickou poznámkou

122. Je až obdivuhodné, ako sa úpenlivo snažíte rozoštvať HLAS a SMER, á, to tiež možno, ale SNS predovšetkým, ale, bohužiaľ, musím vás sklamať, vaše nádeje sú absolútne liché. Realita bola taká, že predtým, na začiatku schôdze som osobne sedel s poslancami za HLAS, veľmi dôkladne som ich oboznámil so zámerom zákona, povedal som predpokladané reakcie, boli plne uzrozumení s tým, čo teraz je v pozmeňujúcom návrhu. Nastala možno maličká informačná nejaká skratka, keď sa načítal, resp. zverejnil ten pozmeňujúci návrh, ktorý mal päť strán, tak v tom legislatívnom new speaku sa ťažko, alebo na prvý pohľad nenašlo to, o čo sme niekedy pred dvoma týždňami dôkladne hovorili, keď sa to vysvetlilo, sú plne uzrozumení s obsahom tohto zákona. Takže táto vaša nejaká úpenlivá snaha asi nebude celkom šťastná. Všetci koaliční partneri s princípom tohto pozmeňujúceho návrhu súznia, súhlasia, vedia, o čo ide a podporujú to. Takže môžte si šetriť sily na iné veci. V tomto prípade sú na našej strane, podporujú to a neočakávam žiadne oddialenie ani neprijatie zákona. Ďakujem.
15. schôdza NR SR - 10.deň - B. popoludní
Dátum: 2024-06-26
Poslanec: Michelko, Roman (SNS)
Druh vystúpenia: Vystúpenie s faktickou poznámkou

116. No, chcem najprv tie zásadné posuny vo významoch, na nich upozorniť, takže nikto tu nič zakazovať nebude, čo nie je v rozpore so zákonom, je aj kolega Dubéci, aj pani Števulová veľmi, neviem, či manipulatívne alebo z neznalosti, prepočutí alebo neviem čo nepochopili, alebo nepočuli, čo som povedal, ja som povedal, že každý si môže natáčať, čo chce, pokiaľ to ne... teda nie je v rozpore so zákonom, ale ide o to, či to dostane podporu z verejných zdrojov, alebo nie, a to je ten zásadný rozdiel. Druhá vec, nikto nebude riešiť konkréta, ja som dokonca spomenul, keď ste dobre počúvali, že, alebo vo všeobecnosti, aby to bolo jasné, lebo to bola reakcia na to, že ad exemplum niektoré filmy, ktoré mimochodom ani neboli podporené, čo je v poriadku a ja som tiež hovoril, že rada Audiovizuálneho fondu je príčetnejšia ako niektoré komisie, alebo teda komisie fondu ako komisie FPU, ale, a to je to podstatné, typ, typ niektorých filmov, ktoré možno označiť súhrnným názvom trápne politické agitky, to je ten typ, ktorý podľa mňa nemá byť podporovaný, takisto ako nejaké, neviem, tirolácke erotické veci, ktoré sme v ranných deväťdesiatkach videli na RTL, ktoré sú akože esencia gýču. A teraz to hovorím len ad exemplum. To znamená, že neposúvajte, nikto nič nebude zakazovať, ale je rozdiel, či niečo si má nárokovať podporu, istý typ relácií, resp. istý typ filmov, si myslím, že nie a je to legitímne takto povedať a povedať to takto dopredu.
15. schôdza NR SR - 10.deň - B. popoludní
Dátum: 2024-06-26
Poslanec: Michelko, Roman (SNS)
Druh vystúpenia: Vystúpenie s faktickou poznámkou

86. Ďakujem za slovo. No, chcem zopár poznámok. Ja, samozrejme, potom vystúpim ešte na koniec rozpravy a všetky veci, ktoré tam odzneli, nejakým spôsobom okomentujem alebo zhrniem. Chcem vás ubezpečiť, že to nie je náhoda, že vo februári bolo prvé čítanie a že až koncom júna je druhé a tretie čítanie. Je to preto, že sme veľmi intenzívne komunikovali s producentmi a dosť ma aj prekvapuje, že také tie zámery neprenikli neformálne. Snažili sme sa všetko, všetkými silami, aby sa našlo nejaké možno subtílnejšie riešenie, ktoré dokáže ten legitímny cieľ zabezpečiť. Nakoniec sa našlo iba toto. Mňa, samozrejme, tiež tento legislatívny proces neteší a myslím, že sa bude redukovať tých päť zákonov, už nejak dobehne a potom už to asi takto nebude. Ale bolo tam veľa vecí odznených, ešte zrejme bude. Tá najväčší, tá najväčšia výhrada je k procesu, ale chcem zdôrazniť, že verejnoprávny charakter Audiovizuálneho fondu ostane. Chcem zdôrazniť, že stále tam budú mať producenti a vysielatelia väčšinu. Chcem zdôrazniť, že to nebude žiadne ovládanie, iba zvýšenie vplyvu. A chcem zdôrazniť, že, poviem to tak, producenti nie sú tým nadšení, ale vedia s tým žiť. Nič sa likvidovať nebude. Áno, možnože tento zákon zásadným spôsobom nezlepší ich prácu, ale tak nejakým spôsobom ani neobmedzí. Nikto nebude schopní presadzovať v tom svoje veci, stále bude mať ministerstvo menšinu. A áno, ešte na rozdiel od Fondu na podporu umenia rozhodnutia Audiovizuálneho fondu boli menej kontroverzné a menej problematické ako pri Fonde na podporu umenia. Ďakujem.
15. schôdza NR SR - 7.deň - A. dopoludnia
Dátum: 2024-06-20
Poslanec: Michelko, Roman (SNS)
Druh vystúpenia: Vystúpenie s faktickou poznámkou

28. Ďakujem. No, veľmi, veľmi nepodarený stand up výstup. To naozaj akože ani v dedinskej lige by nemal šancu. Ale dobre, vidím, že demencia a senilita veľmi rýchlo akože nastupuje, preto, lebo nepoznať jedného z najmediálne-známejších poslancov a nevedieť si spomenúť meno a dať hanlivý výraz, to je také pročkovské. Ale viete, no však ja tak isto môžem povedať, že asociácia mena Pročko je ťažká intelektuálna subnorma, ale vy si to nepochopíte, čo som povedal, lebo však ste subnorma, ste, no. Čo sa týka, čo sa týka tých ďalších vecí, bolo tu jasne povedané 12. septembra, keď tu všetci hovoríte, že sa to dá stihnúť, 12. septembra by mal byť ten zákon prijatý. 10. septembra začína schôdza septembrová. Ako čiste teoreticky, no neviem, či sa to vôbec technicky dá, teoreticky áno, prakticky nie. Keď bol výbor, tak videl som značnú mieru ústretovosti a pochopenia, a teraz sa to naraz zmení. Naozaj je fajn, že sa konštatovalo, že zlyhali predchádzajúce garnitúry a ako robíme tu politiku z niečoho, čo by politika nemala byť. S obsahom toho zákona je všeobecný súhlas, nevidel som žiadne vecné výhrady. A teraz hrať sa za každú cenu o procedúre, je až také, ja neviem, akože za každú cenu robiť si zle a vyťahovať veci. Samozrejme, že nie som naivný. Ja viem, že politika je o tom, politika nie je vecná, politika je častokrát o robení si zle a dokazovanie, ako je ten náš oponent nekompetentný, neschopný, lenivý, neviem aký, ale tak akože mám takú malú nádej, že možno, keď časom sa to zlepší.
15. schôdza NR SR - 7.deň - A. dopoludnia
Dátum: 2024-06-20
Poslanec: Michelko, Roman (SNS)
Druh vystúpenia: Vystúpenie v rozprave

4. Vážený pán predsedajúci, vážené panie poslankyne, páni poslanci, dovoľte, aby som vás informoval o prerokovaní uvedeného návrhu na výbore pre kultúru a médiá. Predseda Národnej rady pridelil návrh vlády na skrátené legislatívne konanie na prerokovanie výboru pre kultúru a médiá. Výbor pre kultúru a médiá návrh prerokoval na 10. schôdzi a odporúčal Národnej rade návrh vlády na skrátené legislatívne konanie schváliť. Týmto uznesením zároveň výbor poveril, aby som pri rokovaní v tomto, o tomto návrhu plnil úlohy spravodajcu a informoval o výsledku rokovania výboru pre kultúru a médiá a určil poslancov Dušana Jarjabka, Jána Mažgúta, Ľubicu Laššákovú a Romana Malatinca za náhradníkov spravodajcu. Pán predsedajúci, prosím, otvorte rozpravu.
15. schôdza NR SR - 1.deň - B. popoludní
Dátum: 2024-06-11
Poslanec: Michelko, Roman (SNS)
Druh vystúpenia: Vystúpenie s faktickou poznámkou

80. Ďakujem za vystú... za slovo. No, jasné, že k Pročkovi sa nebudem vyjadrovať, ale dobre. Čo je podstatné. Veľmi dobre rozumiem, ako funguje fond. Od vzniku, od roku ´15 som bol jeho žiadateľom, takže mám veľmi silnú osobnú skúsenosť. Prvá vec. Samozrejmé, že to nebude tak, že žiadatelia budú volať radným, členom rady a nejakým spôsobom intervenovať. Radní, členovia rady budú dostatočne oboznámení a ´in´ pre jednotlivé druhy umenia a pozrú sa, čo je a čo nie je podporené a v prípade preventívne, ak tam niečo zásadné podporené nebude, ale naopak, niečo extrémne škandalózne a umelecky gýčovité podporené bude, tak budú môcť preventívne z vlastnej iniciatívy zasiahnuť a resp. budú môcť presvedčiť svojich kolegov z iných druhov umenia a dať argumenty, prečo toto nepodporenie toho alebo oného projektu by bolo veľkou kultúrnou ujmou a naopak podporenie niečoho by bolo podporenie gýča a mrhania verejných prostriedkov. Čiže žiadne intervencie, len verím v kompetentnosť a súdnosť členov rady, ktorí nebudú politici, nebudú, nebudú úradníci, alebo ak, tak úradníci, ktorí dlhodobo pôsobia v umení a poznajú kontext. No a čo sa týka tých ďalších vecí, v živote sa nestalo, že by komisie dali, že vyber si ty, vydavateľ. To sa stalo prvý a jedinýkrát. Vždycky boli rozhodnuté tie-ktoré tituly presne a menovite. Toto sa stalo prvýkrát a bude to kapric, bude to nejaký nový a navyše stalo sa to iba v dvoch vydavateľstvách, zaujímavé. Takže ako toto nedávajme, že to je štandard. To naozaj štandard nie je... (Prerušenie vystúpenia časomerom.)
14. schôdza NR SR - 1.deň - B. popoludní
Dátum: 2024-05-15
Poslanec: Michelko, Roman (SNS)
Druh vystúpenia: Vystúpenie s faktickou poznámkou

14. (Odznelo počas vypnutého mikrofónu: "Ďakujem za slovo.") Aha, tak už znie. (Rečník reaguje na spustenie funkčnosti mikrofónu.) No aj by som zaplakal nad citlivosťou OĽANO, keby som nevedel, ako to bolo v skutočnosti. Pán Grendel tu hovorí, akí oni boli demokrati, že nechali tam zvoleného riaditeľa z minulého obdobia, ale, samozrejme, dobre informovaní vedia, ľudia vedia, že to vôbec nebolo tak. Veľký normalizátor neúspešných, chvalabohu, neúspešný normalizátor Konštantín Čekovský sa snažil presadiť akúsi programovú radu, ktorá mohla odvolať riaditeľa a prešlo to, alebo neprešlo to jedine, jedine vďaka jednej jedinej veci, že Boris Kollár mal v prípade tohto nápadu nejakú zlú náladu, mal veľa temných vecí a občas takých lepších a on to tuto, to zúfalstvo zastavil. Ale, samozrejme, mediálno-kultúrny armagedon v pozícii OĽANO, to znamená Milanová, Čekovský a Pročko sa snažili v maximálnej miere likvidovať slobodu slova, len nemali tú silu, nemali tú silu, to preveril výkonný práporčík Konštantína Čekovského, ktorý sa do mrte išiel mu podkladať, Čekovskému, tak sa snažil. Však, Pročko, výkonný práporčík? Ale, chvalabohu, tento je už, vidím, že sa smeje ako blbec, ale však čo už, no keď raz sa tak narodil, čo už mu ostáva? Takže nie, nebolo to tak, pán, pán Grendel. Robili ste všetko pre to, aby ste odpálili Rezníka. Čekovský mal doslova obsesiu z Rezníka, robil všetko pre to, ale, chvalabohu, miera kompetencie jedného a druhého, a miera autority jedného a druhého bola neporovnateľná a tak to aj skončilo a výkonný práporčík do mrte mu tam slúžil Čekovskému, no tak sa dokáže iba trápne smiať.
14. schôdza NR SR - 1.deň - A. dopoludnia
Dátum: 2024-05-15
Poslanec: Michelko, Roman (SNS)
Druh vystúpenia: Vystúpenie s faktickou poznámkou

99. Ne, nejde. A tak. (Rečník reaguje na spustenie funkčnosti mikrofónu.) Takže, pán Vančo, žiadne pocity, jasné, jednoznačné a nezvratné fakty, na tom trvám. Druhá vec, koncentrák, 28. poschodie. Pročko nikdy nebol v RTVS, keď tí ľudia sú, žijú, vedia to povedať. Bolo to 28. poschodie. Mali tam SBS-kára, zapisovali sa, nekúrilo sa tam, mali päť minút na to, aby mohli ísť na WC-ko a celý čas boli tam internovaní. Neboli to iba ľudia vytvárajúci obsah, ale aj obslužné veci, alebo ľudia všetci nepohodlní. Nerobili medzi ľuďmi, to lož. Ale to, že pán Pročko povie pravdu len, keď sa zmýli a to sa mu často nestáva. Takže to je úplne jasné. Každé jedno slovo som, mám podložené faktami. Poznám tých ľudí a je to tak. A čo sa týka, pán Šmilňák, ja nehovorím, že niečo sa v minulosti zle urobilo a teraz my to urobíme kvôli tomu tak isto. Nie, ja som povedal jedinú vec v pointe môjho vystúpenia. Vy keď nás kritizujete, najprv sa pozrite do zrkadla - to som povedal. To znamená, ja som zároveň povedal, že ľudia z PS-ka sa na týchto obludnostiach nepodieľali, takže majú morálne právo nás kritizovať, ale určite nie vy. No a posledná vec, my sme dali alternatívu v tom zmysle, že neexistuje horšia voľba, ako v pléne parlamentu, že nastane posun. Je šanca vrátenie verejnoprávnosti, ak vyberať nový management budú kompetentní a odbore podkutí ľudia a nie, ako je to teraz, plénom v Národnej rade po tom, ako sa na tom zhodne koaličná rada. To je dnešný stav a tento stav je katastrofálny, zlý a treba ho zmeniť. Ďakujem.
19. schôdza NR SR - 12.deň - A. dopoludnia
Dátum: 2024-10-01
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

10. Ďakujem pekne za slovo, pán predsedajúci. No, pán minister Kamenický, bol to pekný stand-up, pekné silné reči. Len ma udivuje, že vy po roku, po roku vlády sa tu postavíte s týmto a začnete obhajovať konsolidačný balíček raziou v hudobnom klube, kde nebolo vydaných 40 bločkov. No ja vám poviem, čo priniesla táto vláda. Táto vláda priniesla to, že nezaplatenie dane do 20 000 eur už nie je trestným činom, tak neviem, čo tieto vaše razie prinesú, či budeme priestupky takýmito komandami riešiť alebo čo. A vy sa nehanbíte tu po roku postaviť a vyvolávať tu poslancov Národnej rady ako žiakov a pýtať sa, kto vám aké opatrenie priniesol. No v prvom rade vy skladáte účty tomuto plénu, vy ste získali dôveru a vy máte prísť s návrhmi riešenia, nie s otázkami, nie s výpočtom toho, kto tu, čo urobil, neurobil. To ste sa zabudli v kampani, pán minister. S týmto ste kampaňovali, chceli ste ísť do vlády, chceli ste zastaviť chaos a priniesť odbornosť a čo ste priniesli? No čo ste priniesli? Toto lacné vystúpenie? Ďakujem pekne. (Potlesk v sále.)
19. schôdza NR SR - 9.deň - B. popoludni
Dátum: 2024-09-25
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

36. Ďakujem pekne za slovo, pán predsedajúci, a ďakujem kolegovi Hargašovi, že upriamil v tejto chvíli trochu pozornosti na úradnícky aparát a na ich odvahu a vyzval ich k tomu, aby teda nepoľavili. A ja sa k tejto výzve pridávam, lebo náročnú dobu úradnícky aparát žije a úradníci, veď boli sme už svedkami čohokoľvek. A je veľmi dôležité, aby ani v štátnej správe sa ľudia nebáli ozvať, keď vidia, ako vládna moc alebo nejakí poverení riaditelia alebo, ja neviem, nejakí iní poverení ľudia konajú v rozpore s týmto štátom. A ďakujem, že si aj našiel nejaké konsolidačné opatrenia pre túto vládu, ktoré by mohli aj pomôcť, aj nedotknúť sa priamo bežných ľudí v tomto štáte. Ale ako som videla, ako sa tvári pán predsedajúci, tak možno autorské duo Gašparovcov pripraví návrh zákona už o tomto, na budúci rok už možno nebude úrad prednášať žiadnu správu, lebo úrad nebude. A som veľmi rada, že ťa nevyviedli za tvoju veľmi vkusnú brošňu. Ďakujem.
19. schôdza NR SR - 9.deň - B. popoludni
Dátum: 2024-09-25
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

24. Ďakujem pekne za slovo, pán predsedajúci. Ďakujem, Tina, že si pripomenula vládnej koalícii ich slová z minulosti, lebo je hrôzostrašné sa pozerať, ako sa v priebehu rokov a situácie mení ich postoj ku korupcii, k transparentnosti a ku nejakému základnému slušnému vzťahu k právnemu štátu. Veď v konečnom dôsledku sme to videli aj dnes. A je veľmi znepokojivé vidieť, ako na ľahkú váhu táto vládna koalícia berie inštitút oznamovateľov z jeho podstaty, aký dôležitý inštitút pre zdravý právny štát to je, a to až do tej miery, že výbor ústavnoprávny nedokáže ani k správe riaditeľky tohto inštitútu prijať uznesenie: ani kladné, ani záporné, žiadne. Proste výbor Národnej rady nedokáže prijať stanovisko k správe, ktorú tu pravidelne predkladá inštitúcia tak dôležitá, akým je Úrad na ochranu oznamovateľov. A keď sa pozriem po svojej pravej ruke do radov lavíc vládnej koalície, tak ako zívajú prázdnotou ako vždy, keď sa tu preberajú vážne témy ohľadom právneho štátu. Pritiahli ich akurát ich vlastné dotácie a ich pozornosť, vtedy tu bolo plno, keď sme sa rozprávali o tom, kto koľko v tomto štáte poberal dotácií. Dnes prázdno. A je to znepokojivé o to viac, že desať mesiacov vidíme, ako táto vládna koalícia pristupuje k otázkam právneho štátu, ako útočila na tento úrad, keď sa to hodilo ministrovi vnútra, a ako ďalej rozkladá aj dôveru občanov v tento štát. Naposledy dnes sme mali možnosť vidieť, ako poslanci sa neboja a už ani sa neštítia útočiť na iné poslankyne Národnej rady, tak čo potom oznamovatelia, akú majú mať, aký majú mať pocit bezpečia ochrany v tomto štáte? Je to na zamyslenie, kolegovia. Ďakujem.
19. schôdza NR SR - 5.deň - A. dopoludnia
Dátum: 2024-09-18
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

58. Ďakujem pekne za slovo, pán predsedajúci. No, kolegovia, vy ste vlastne len potvrdili to, čo som povedala vo svojej rozprave. Vy nechcete tú komisiu, pretože jednak nám nedôverujete, to k tomu sa ešte vrátim, a až by táto komisia zasadla, až by naozaj niečo zistila a transparentne zverejnila závery, tak by sme vám zobrali tento naratív, ktorý môžte teraz šíriť, že za to môže opozícia. V skutočnosti vy nechcete vyšetriť atentát, lebo by vám zobrali jednu komunikačnú tému proti opozícii, a to je tak cynické voči premiérovi tejto krajiny, že sa môžte za seba, vládni poslanci a poslankyne, hanbiť. Lebo ja len hodnotím hodnotiacim úsudkom, tak ako sme si tu zaviedli vo štvrtok to, čo ste povedali. Vám proste ani nejde o vyšetrenie, lebo ak by vám o to išlo, tak predsa komisia bude zriadená naprieč celou Národnou radou a transparentne zverejní závery. Aké politikárčenie? Aké zneužívanie? Žiada sa mi povedať, podľa seba súdim teba, ale nechám to len takto akože do pléna, lebo my navrhujeme nie opozičnú komisiu, komisiu celej Národnej rady. Čiže všetko to, čo ste tu len povedali, kolegovia, bolo také, akože my vám nedôverujeme, ako si to dovoľujete povedať. No v prvom rade to bol atentát na premiéra celej krajiny, nie na premiéra vášho, lebo my nemáme vášho a nášho premiéra, máme premiéra celej krajiny. Progresívne Slovensko tento útok odsudzuje, berie ho veľmi vážne a aj preto sme tento návrh navrhli. A vaša reakcia zodpovedá tomu, aké máte vy vnímanie tohto sveta. Ďakujem pekne. (Potlesk. Reakcie z pléna.)
19. schôdza NR SR - 5.deň - A. dopoludnia
Dátum: 2024-09-18
Poslanec: Mesterová, Zuzana (PS)
Druh vystúpenia: Vystúpenie v rozprave

44. Ďakujem pekne za slovo, pán predsedajúci. Vážení kolegovia, vážené kolegyne, dovoľte mi predniesť v tejto rozprave návrh poslancov Martina Dubéciho, Zuzany Mesterovej a Zuzany Števulovej na prijatie uznesenia Národnej rady Slovenskej republiky k zriadeniu Komisie na prešetrenie atentátu na predsedu vlády Roberta Fica a prevenciu ďalších útokov na ústavných činiteľov a iné verejne činné osoby. V skratke, potom sa budem bližšie venovať tomu v rozprave, je to návrh na zriadenie komisie za celú Národná radu, za všetky klubu koaličné, opozičné, aby sme sa po viac ako štyroch mesiacoch pohli ďalej v tom, čo sa vlastne stalo premiérovi. Myslíme si, že je to tak vážna situácia, ktorá si zaslúži náležitý postup aj zo strany Národnej rady a keďže dodnes nemáme žiadne informácie relevantné a ani verejnosť nemá žiadne relevantné informácie, považujeme to aj za takú neúctu voči premiérovi samotnému, že štyri mesiace po atentáte a tak vážnom čine nikto nevie vrátane verejnosti, čo sa vlastne stalo. Takže bližšie sa tomu budem venovať v rozprave, a zároveň sa do rozpravy hlásim ako prvá. Ďakujem.
19. schôdza NR SR - 5.deň - A. dopoludnia
Dátum: 2024-09-18
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

36. Ďakujem pekne za slovo, zároveň vám, pán predsedajúci, hlásim, že nepôjdem do rozpravy, lebo kolegyňa obsiahla celú šírku problematiky. Ja by som len zdôraznila pre kolegov z vládnej koalície, že zámerne nezasahujeme do noviel trestných kódexov, lebo si myslíme, že takéto ad hoc zásahy len viacej škodia veci. Chceme fakticky a na základe skutočností, ktoré boli ešte pred schválenou novelou, prispieť k tomu, aby sa konania priestupkov skvalitnili a ja verím tomu, že tak ako my podporíme dobré vládne návrhy a hlasujeme za nich, že aj vy v tejto veci uvážite, že je to v prospech občanov, že je to v prospech veci a podporíte tento návrh a posuniete ho do druhého čítania, lebo neevidujeme alternatívny návrh z vašej strany. A naozaj tá situácia v priestupkovom konaní bola, čo sa týka poškodených zlá už pred samotnou novelou trestných kódexov a tá sa ešte zhoršila tým zvýšením kriminality, tak vás len prosím, pristupujte k tomu racionálne a podporte tento návrh. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

288. Ďakujem pekne za slovo, pán predsedajúci. No, pán poslanec Gašpar, je 21.48 h a konečne ste povedali pravdu. Konečne ste povedali pravdu, že sa jedná o politické odvolávanie a že vás fakty naozaj nezaujímali doteraz. Ani audit vás nezaujíma, ani ekonomická kontrola vás nezaujíma, lebo tá ešte ani nezačala, ani neprebehla, ale pomenovali ste to presne. Ide o politické odvolanie a presne na to stačia aj tie fabulácie, ktoré ste napísali do odôvodnenia. Lebo je evidentné, že Michal Šimečka vám hlavne vadí ako politicky líder opozície, lebo evidentne odkrýva vaše slabosti. Dobre si robí svoju politickú prácu a tým vás ohrozuje. Takže ďakujem vám pekne, že konečne po celom dni ste povedali, ako to v skutočnosti je.
20. schôdza NR SR - 1.deň - B. popoludní
Dátum: 2024-09-12
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

238. Ďakujem pekne za slovo, pán predsedajúci. Pán poslanec Glück, mám málo času, takže zareagujem len na audit a to druhé si môžme dopovedať, alebo niekedy inokedy určite bude príležitosť. No ešte raz, k 37. žiadostiam už sa nejdem vyjadrovať, nájdete si v archíve a čo sa týka ovplyvňovania prerozdeľovania žiadostí a rozhodnutia o nich. Audit konštatoval pochybenia nejaké, väčšinou technické alebo systémové, nikto nepopiera. Zároveň ale konštatoval, že tieto pochybenia nemali vplyv na to ako sa prerozdeľovali žiadosti o dotácie, konštatoval, že neboli účelovo žiadnym spôsobom marené. Dokonca audit v tej správe konštatoval, že ani to prerozdeľovanie žiadostí napriek tomu, že sa dialo a že bolo tam pritom pochybenie, nemalo vplyv na to, ako o nich komisia rozhodla. Evidentne tú správu máte aj vy. Ja nemám toľko času, aby som ju prečítala ako celú, tak si ju, prosím vás, všetci prečítajte s porozumením v kontexte celého jej obsahu, lebo darmo si my tu budeme citovať. Ja len dorovnávam vami prekrútené citácie, ktorými ste podložili nejaký chabý návrh na odvolanie Michala Šimečku a vlastne sme tieto už dnes posunuli ďalej, lebo pán Gašpar to už opiera o ekonomickú kontrolu, ktorá ešte ani nezačala. Čiže tento audit je taký, že 50 % a druhých 50 % odôvodnenia na odvolanie Michala Šimečku ešte ani nezačal prebiehať. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Mesterová, Zuzana (PS)
Druh vystúpenia: Vystúpenie s faktickou poznámkou

190. Ďakujem pekne za slovo, pán predsedajúci. Pani kolegyňa, začnem od toho, že ste povedali, že vlastne nadácia, občianske združenie Body a Projekt Fórum každý rok žiadali o dotáciu a každý rok ju aj dostali. No. Tieto tri subjekty každý rok od roku 2015 žiadali o dotáciu a každý rok ju aj dostali za všetkých troch vlád Roberta Fica. Spolu za to obdobie dostali 1 071 000 eur dotácií, konkrétne projekt Body 120 000, Nadácia Milana Šimečku 706 000 a Projekt Fórum 243 000, to všetko za vlád Róberta Fica. A teraz vy mi chcete povedať, že tieto projekty iks rokov spĺňali podmienky pre dotácie, boli im každý jeden rok, tak ako ste povedali, pridelené a zrazu prišiel rok 2020 a oni prestali spĺňať podmienky a musel prísť Michal Šimečka, aby v ich prospech ovplyvňoval prideľovanie dotácií. Alebo mi chcete povedať, že ich ovplyvňoval už v roku 2015 za vlády Roberta Fica? To asi hádam nie. Vrátim sa ešte k tomu, lebo už tu päťkrát zaznelo, ja som päťkrát vysvetlila, prečo 37 žiadostí prešlo do ďalšieho kola napriek tomu, že nespĺňali podmienky. Pretože máme taký zákon. Zákon 523 z roku 2004 umožňuje doklady preukazujúce splnenie podmienok na poskytnutie dotácie predĺžiť najneskôr do schválenia poskytnutia dotácie. Fakty, pani kolegyňa, po tých tú voláte v každom svojom príspevku. Toto sú tie fakty, tak už sa tu prestaňte strápňovať v týchto slabých Hviezdoslavových Kubínoch a prejavoch, priznajte si že ste šliapli vedľa touto celou fraškou a vy vyzývate Michala Šimečku, aby sa vzdal funkcie, lebo je to pre vás ľahšie. Lebo vy vlastne ani nechcete za túto frašku hlasovať, tak ju stiahnite, stiahnite tento návrh, pokúsime sa na to celé zabudnúť... (Prerušenie vystúpenia časomerom.)